ΓΡΑΠΤΗ ΕΡΩΤΗΣΗ E-2689/98

υποβολή: Doeke Eisma (ELDR) προς την Επιτροπή

(1 Σεπτεμβρίου 1998)

Θέμα: Περιορισμός του δικαιώματος συμμετοχής των πολιτών στη διαδικασία λήψης αποφάσεων σχετικά με την αποπεράτωση των πυρηνικών εγκαταστάσεων Khmelnitsky 2 και Rovno 4 στην Ουκρανία

Γνωρίζει η Επιτροπή ότι η Σύμβαση για την εκτίμηση των διασυνοριακών επιπτώσεων στο περιβάλλον (Σύμβαση του Espoo) απαιτεί από την "χώρα προέλευσης" - στην περίπτωση αυτή από τους χρηματοδότες του έργου Κ2/R4 - να παράσχει ίσες ευκαιρίες συμμετοχής στην διαδικασία εκτίμησης των περιβαλλοντικών επιπτώσεων στους πολίτες των χωρών εκείνων οι οποίες ενδέχεται να επηρεασθούν με αυτές που παράσχει στους δικούς της πολίτες;

Γνωρίζει η Επιτροπή ότι οι Περιβαλλοντικές Διαδικασίες της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ), του πιθανού συνεργάτη της Επιτροπής στη χρηματοδότηση του έργου αποπεράτωσης των πυρηνικών εγκαταστάσεων Κ2/R4, θέτουν ως προϋπόθεση την τήρηση των όρων της Σύμβασης του Espoo;

Συμφωνεί η Επιτροπή ότι οι χρηματοδότες του έργου, συμπεριλαμβανομένης και της ιδίας, έχουν συμβάλει ελάχιστα στην προώθηση της συμμετοχής των ΜΚΟ και των πολιτών των άλλων χωρών οι οποίες ενδέχεται να επηρεασθούν από το έργο στη διαδικασία αυτή εκτίμησης;

Εάν συμφωνεί με τα προαναφερθέντα, προτίθεται η Επιτροπή να εγγυηθεί ότι το δάνειο Euratom θα εγκριθεί μόνον εάν τηρηθούν πλήρως οι όροι της Σύμβασης του Espoo, και συγκεκριμένα εάν:

- ικανοποιηθούν πλήρως τα αιτήματα μεμονωμένων πολιτών, ομάδων πολιτών και τοπικών και περιφερειακών διοικητικών οργάνων για γνωστοποίηση της διαδικασίας συμμετοχής των πολιτών,

- ικανοποιηθούν πλήρως τα αιτήματα προς τους χρηματοδότες του έργου για διεξαγωγή δημόσιας συζήτησης στις χώρες οι οποίες ενδέχεται να επηρεαστούν από το έργο,

- η Επιτροπή ορίσει έναν ανεξάρτητο ελεγκτή ο οποίος θα είναι επιφορτισμένος με την επιθεώρηση και την παρακολούθηση της συμμετοχής του κοινού στην διαδικασία εκτίμησης,

- η Επιτροπή εγγυηθεί ότι δεν θα ληφθεί τελεσίδικη απόφαση για την κοινοτική χρηματοδότηση του έργου Κ2/R4 προτού λάβει η Επιτροπή τη γνώμη του Κοινοβουλίου εν σχέσει με την καταλληλότητα του έργου για χρηματοδότηση από την ΕΕ;

Απάντηση του κ. van den Broek εξ ονόματος της Επιτροπής

(23 Σεπτεμβρίου 1998)

Οι διαδικασίες της Ευρωπαϊκής Τράπεζας για την Ανασυγκρότηση και την Ανάπτυξη (EBRD) και της Επιτροπής προβλέπουν ότι τα έργα με περιβαλλοντικές επιπτώσεις πρέπει να συμμορφούνται με τις διατάξεις της Σύμβασης όσον αφορά την εκτίμηση των επιπτώσεων στο περιβάλλον σε διασυνοριακό πλαίσιο (σύμβαση ESPOO) όταν αυτές μπορούν να εφαρμοστούν. Ωστόσο, δεν πρόκειται γιάυτό το θέμα στην περίπτωση του σχεδίου Κ2R4, εφόσον συνίσταται στην περάτωση των υπό κατασκευή εγκαταστάσεων και κυρίως επειδή η Ουκρανία δεν έχει υπογράψει τη σύμβαση ESPOO.

Ωστόσο, η Επιτροπή καθώς και η EBRD έχουν ενθαρρύνει την Ουκρανία σε μία διαδικασία ευρείας δημόσιας συμμετοχής και διαβουλεύσεων με βάση τη διαφάνεια και να ενημερώνει εγκαίρως τις γειτονικές χώρες σχετικά με τα αποτελέσματα των εκτιμήσεων για τις επιπτώσεις στο περιβάλλον.

Έτσι, αυτή η διαδικασία δημόσιας συμμετοχής η αρμοδιότητα της οποίας ανήκει στον ιδιοκτήτη του σχεδίου, άρχισε στις 18 Αυγούστου 1998 και θα διαρκέσει 120 ημέρες. Η Επιτροπή θα αξιολογήσει το αποτέλεσμα σε εύθετο χρόνο στο πλαίσιο της διαδικασίας της για την έγκριση του δανείου Ευρατόμ.

Τέλος, η Επιτροπή επιβεβαιώνει ότι είναι έτοιμη να συνεχίσει να ενημερώνει το Κοινοβούλιο σχετικά με την κατάσταση της διαδικασίας έγκρισης του δανείου.